Sultoniya gumbazi
Sultoniya gumbazi (forscha: گنبد سلطانیه) Eronning Zanjon ustoni Sultoniya shahrida joylashgan xarobalar majmuasi. Uning markazida Elxoniy moʻgʻul hukmdor Uljaytu yoki Muhammad Xudobandaning maqbarasi joylashgan. Taxminan 200 tonnalik gumbaz poydevoridan 49 metr (161 fut) balandlikda joylashgan va hozirda keng koʻlamli taʼmirdan oʻtkazilmoqda. Sultoniya gumbazi Uljaytu gumbazi, Sultaniyya gumbazi, Uljaytu maqbarasi va Gunbodi Sultoniya deb ham ataladi. Bino qurilishi haqida olim Marsel-Auguste Dieulafoy tomonidan ilgari surilgan gʻoyaga koʻra, milodiy 1302 va 1312-yillar oraligʻida qurilgan asosiy bino Erondagi eng qadimgi ikki qavatli gumbazga ega boʻlishi mumkin. Bu dunyodagi eng katta gʻishtin gumbazlaridan biri boʻlib, gʻishtli gumbaz uchun nazariy muhandislik chegarasida va kattaligi boʻyicha Florensiya sobori hamda Ayasofiya gumbazlaridan keyin dunyoda uchinchi oʻrinda turadi. Uning tashqi bezaklarining katta qismi buzilib ketgan, ammo ichki qismida ajoyib mozaika, fayans va devoriy rasmlar saqlanib qolgan. Sultoniya gumbazi forsiyzabon dunyoda Xoja Ahmad Yassaviy maqbarasi va Toj Mahal kabi Eron uslubidagi yirik gumbaz inshootlariga yoʻl ochgan. Uning islom olamidagi ahamiyatini Brunelleski gumbazining nasroniy arxitekturasidagi ahamiyati bilan solishtirish mumkin.